Årsberetning 2012:

Det er blevet tid til at gøre status over det forgangne år. Endnu et år præget af de kendetegn, der nu engang karakteriserer gymnastikforeningen.

Som altid afholder vi opvisning i starten af marts. Det er en stor dag for os, hvor alt helst skal gå op i en højere enhed. I år havde vi med kriller i maven flyttet tidspunktet til søndag formiddag kl. 10.00, men vi fik kun positive tilkendegivelser, så det holder vi ved her i 2013. Udover vores lokale hold havde vi besøg af elevholdet fra Bramming Efterskole. Det var en stor oplevelse.

I år var der ønske fra instruktørerne og forældrene om at holde juleafslutningen på holdene, da der er så mange andre arrangementer for familien i december.

I weekenden fra fredag til lørdag d. 11-12.1 havde vi overnatning med børneholdene. 45 børn deltog. Vi startede med en times børnezumba med Charlotte. Det var vældig populært. Bagefter dansede vi polka til One Direction og legede kampvogne. Efter den traditionelle aftensmad var det tid til at købe snolder. Heldigvis var det nogle meget tålmodige kunder, der stod i kø for "man havde riiiigtig god tid at bestemme sig til, hvad man vil købe" (citat Mathilde og Sille). Så var der battle og mørkebane. "Det var det samme musik som sidste år, så det var noget uoriginalt. Til gengæld havde instruktørerne smurt blod i ansigterne, så det var ret originalt" (citat Signe). Da hjerterne slog normalt igen efter den "voldsomme" oplevelse, blev der bygget sovehuler og hygget til den store guldmedalje. De blev vækket med en kold svømmetur og efter morgenmaden kom forældrene og hentede de trætte gymnaster.

Vi vil gerne takke vores instruktører for et virkeligt godt arrangement. Uden dem kunne sådan en overnatning slet ikke gennemføres.

Vi har i flere år trængt til nye redskaber, og det betød, at vi i år investerede i en air track+, en ny nedspringsmåtte og en stor kilemåtte. Det har været til stor gavn for flere af holdene.

Et af vores hold, rytme 3-6.kl, har været så heldige, at de antalsmæssigt har kunnet været i hallen nye grønne rum. De udnytter virkelig at kunne se sig selv i de store flotte spejle, der er kommet op der.

Vi har i gymnastikbestyrelsen arbejdet for den nye triologi struktur. Vi har forsøgt at uddelegere nogle af årets opgaver såsom opvisning, børneweekend og ledersjov, men endnu er det ikke lykkedes os, så enten har vi ikke fundet de rette personer, eller også har vi bare ikke fundet den rigtige ”model” endnu.

Vi vil gerne takke alle vores instruktører for det store arbejde, de ligger som frivillige i foreningen. Vi ved, de har arbejde eller skole ved siden af, som også fylder meget, men alligevel møder de troligt op hver uge for at gå ind i undervisningen og øse af de ideer og det engagement, de har.

Som belønning for det store arbejde vores dygtige instruktører gør, prøver vi hvert år at finde på noget instruktørpleje. I år var vi i hallen, hvor vi spillede amerikansk fodrundbold og kæmpede i sumobrydning. Vi sluttede af med fællesspisning.

Det er altid en opvejning for bestyrelsen mht. at lave disse arrangementer. Det kræver tid og opfindsomhed, og ofte rammes vi af mange afbud i sidste øjeblik. Vi holder dog stædigt ved og fortsætter, fordi vi tror på, det giver sammenhold i foreningen i sidste ende 

Vores næste store arrangement er opvisning søndag d. 10.03.13. Vi glæder os meget til at vise, hvad vi har arbejdet med i årets løb og håber, der vil komme mange for at hjælpe med til at gøre det til en festdag. Vi får i år besøg af Vandel Efterskole, og det er jo altid dejligt at se, hvad man kan, når man er så mange på et hold.

I den forbindelse skal vi jo også begynde at tænke på næste sæson, så derfor bliver der møde med nye, interesserede lige umiddelbart efter*.* Vi ved af erfaring, at der hvert år er udskiftning i bemandingen, så der er altid brug for nye kræfter.

Så ….. vi håber og tror på, at der er hjælp at hente hos forældre eller tidligere ledere, der har lyst igen, nu de selv har fået børn og ved, hvor vigtigt det er med den motoriske træning og udvikling..

Til sidst en stor tak til ledere og hjælpeledere for et godt og aktivt år. Uden deres store arrangement og glæde kan en gymnastikafdeling ikke fungere.

Også tak til medlemmerne i bestyrelsen, - I er dejlige at arbejde sammen med.

Tak til Vorbasse Fritidscenter for et rigtig godt samarbejde.

Og sidst, men ikke mindst tak til de voksne, forældre og børn, der kommer til gymnastik hver uge, så vi har nogle at lade vores engagement gå ud over ….

På gymnastikudvalgets vegne

Heidi L. Stormer